
I. 
Charakteristika

1. Staršie typy stavieb živočíšnej výroby sú vybudované z  ľahko horľavých materiálov (alebo sú  nimi obložené), novšie sú väčšinou z oceľových konštrukcií, s betónovými nosnými konštrukciami a s deliacimi konštrukciami. Prevláda nízka svetlá výška priestorov s rôzne umiestnenou technológiou        (pod povalou, na zemi alebo pod zemou). Povalové priestory môžu byť v niektorých prípadoch založené krmivom, slamou s vysokou vrstvou prachu. 

2.  Vo veľkokapacitných priestoroch je sústredený veľký počet zvierat s vysokou hustotou osadenia technológií (úzke priechodné chodby). V týchto priestoroch je nadmerná koncentrácia škodlivých látok a veľké znečistenie (prach, zvyšky slamy, podstielky alebo krmivá). V objektoch hrozí preborenie v dôsledku inštalovaných zariadení (šachty, žumpy, technológie na kŕmenie a napájanie). V mnohých prípadoch, najmä v zimných mesiacoch, sú únikové cesty obložené rôznymi materiálmi (spravidla horľavými) na zatepľovanie priestorov. V starších objektoch sa často používajú na vykurovanie v zimných mesiacoch spotrebiče na tuhé palivo. Elektrické rozvody sú spravidla zastaralé a nevyhovujúce, vo väčšine prípadov zanesené nečistotami, umiestnené na  nevyhovujúcich a na ťažko prístupných miestach. V skladoch a v prípravovniach kŕmnych zmesí (objemových i jadrových) je vysoká koncentrácia prachových častíc (slama alebo krmivá).

II.

 Úlohy a postup činnosti
1.   Veliteľ zásahu na mieste udalosti rozhodne 

      a)  o spôsobe vykonania prieskumu, o zabezpečení požiariska tak, aby neboli zasahujúci príslušníci ohrození úrazom elektrického prúdu a o privolaní posilových hasičských jednotiek, ak z vyhodnotenia prieskumu vyplynie nedostatok síl a prostriedkov,

b)  o postupe evakuácie zvierat a určuje skupinu, ktorá bude evakuáciu vykonávať, a prostriedky, ktorými bude evakuácia vykonávaná,

c) o trase a o umiestnení evakuovaných zvierat tak, aby neohrozovali zasahujúcich príslušníkov,

d) o druhu hasiacej látky, počte a o druhoch prúdov a smeroch ich nasadenia, typoch prúdnic vzhľadom na prostredie s prachom a steblovými materiálmi a o spôsobe zamedzenia šírenia požiaru.

2.   Činnosť zasahujúcich príslušníkov na mieste udalosti:

      a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú evakuáciu najmä ohrozených zvierat a majetku podľa určeného postupu a na určené miesto,

c) používajú určené osobné ochranné pracovné prostriedky a dodržiavajú zásady bezpečnosti a ochrany zdravia pri práci,

d) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí a o zmenách okamžite informujú svojho veliteľa,

e) vykonávajú práce vo výškach  podľa určeného postupu (na rebríkoch, strechách a podobne).

III.
 Očakávané zvláštnosti
1.  Pri požiaroch väčšieho množstva horľavého materiálu na relatívne malej ploche dochádza prostredníctvom prestupu tepla k odovzdávaniu veľkej tepelnej energie z ohniska do materiálov nosných konštrukcií. Tým sa výrazne znižujú ich statické vlastnosti a môže dôjsť k  zrúteniu alebo k  zavaleniu prístupových ciest a požiarom zasiahnutých priestorov. Pri zdolávaní požiarov v objektoch živočíšnej výroby dochádza často k ohrozeniu zasahujúcich príslušníkov ustajnenými zvieratami.

2. K úrazu zasahujúcich príslušníkov môže dôjsť aj v dôsledku poškodených technológií, pričom zvýšené nebezpečenstvo,  ktoré  sa znásobuje  zadymením  priestorov, hrozí v prípade neznalosti rozmiestnenia technológie a pri vzniku toxických splodín horenia. Požiar a následné zadymenie objektov sťažuje aj odväzovanie a vyvádzanie zvierat. Zvieratá sa v dôsledku stresu boja opúšťať priestory, na ktoré sú zvyknuté, alebo svojim správaním (pudom sebazáchrany) spôsobujú paniku, pričom môže dôjsť k zraneniu osôb vyvádzajúcich zvieratá. V takejto situácii je nevyhnutná spolupráca s chovateľmi alebo s ošetrovateľmi ustajnených zvierat.

3.  Zasahujúci príslušníci v objektoch živočíšnej výroby používajú na svoju ochranu najmä autonómne dýchacie prístroje, a ak to situácia vyžaduje, aj ochranné obleky.

